text: Otte år for misbrug af datter og stedsøn
  16 december 2010 kl. 09.58
  En nu 55-årig mand fra Tinglev er idømt otte års fængsel for årelangt misbrug af sin egen retarderede datter og af sin stedsøn.
  Vestre Landsret har torsdag stadfæstet den dom, som Retten i Sønderborg afsagde i juni.
  Adskillige gange havde faren samleje med datteren fra hun var 11 til 14 år. Hun blev også udsat for andre former for misbrug.
  
  Moderen deltog
  Pigens mor deltog også i forbrydelserne. Hun blev i sommer dømt til anbringelse og var ikke en del af torsdagens ankesag.
  I hjemmet i Tinglev blev der skabt en kultur, hvor det var normalt at være nøgne, og hvor børnene så de voksne have sex med hinanden.
  Familiens seksuelle overgreb endte med at blive en så almindelig del af hverdagen, at faren afslørede sig selv.
  
  Billeder afslørede ham
  Den dømte viste i 2009 et billede af de seksuelle overgreb til stedsønnens kæreste. Hun blev så chokeret, at hun meldte det til politiet. Forældrene blev kort efter anholdt.
  Kommunen havde ikke på forhånd mistanke om overgreb i familien.
  De to ofre skal have godtgørelse for tort. Datteren tilkendes 125.000 kroner, mens stedsønnen får 70.000 kroner.
  Den 55-årige er også fundet skyldig i at have tilskyndet andre til seksuelt misbrug af datteren.
  
  Blandt de groveste sager
  Sagen hører til blandt de groveste, som retsvæsnet har behandlet.
  I den såkaldte Tøndersag fik faren, der stillede sin datter til rådighed for andre mænd, 10 års fængsel.
  For nylig blev en 42-årig mand fra Nakskov også straffet med 10 års fængsel for at have misbrugt sin egen datter, fra hun var spæd, og for at have fremstillet børneporno med billeder af barnet.
  En 60-årig mand fra Sønderborg fik ni års fængsel for flere års misbrug af sine to døtre.
  